
TrailMate. Túra App látássérülteknek

Kulcsszavak: Social Design; Applikáció; Látássérültek; Túrázás;
A természetjárás számos pozitív hatással bír: javítja a mentális és fizikai egészséget,
csökkenti a stresszt, növeli a kreativitást, és erősíti a társas kapcsolatokat. Az erdők
különösen fontos szerepet játszanak ebben, hiszen a csend és a természet közelsége
hozzájárul az egyensúly és a belső nyugalom megteremtéséhez. A látássérültek számára
azonban a túrázás komoly akadályokba ütközik, hiszen a megfelelő navigáció, a tereptárgyak
biztonságos elkerülése és a természet élményeinek befogadása legtöbbször kísérő nélkül
nehezen vagy egyáltalán nem valósítható meg.

A Trailmate egy innovatív, túrákra specializált platform, amely hidat képez a látássérültek
akadályai és a természet által nyújtott lehetőségek között. Az alkalmazás célja, hogy képzett
látó túravezetőkkel hozza össze a látássérülteket, megteremtve a biztonságos és élvezetes
közös erdőjárás feltételeit. Három alapvető funkcióval támogatja a természetjárást:
túravezetők képzésével, akadálymentesített túrakereséssel és a közösségi kapcsolatok
erősítésével. A "Tinder-szerű" rendszer lehetővé teszi a résztvevő látássérültek számára, hogy
könnyedén kiválasszák a megfelelő túrát és túravezetőt, miközben a platformon történő
kommunikáció elősegíti a bizalom kiépítését és az élmények megosztását.

A látó túravezetők egy E-learning képzés során sajátítják el azokat a készségeket, amelyek
szükségesek a látássérültek biztonságos és élményekben gazdag túravezetéséhez. A képzés
kiterjed az érzékenyítésre, a világos kommunikációra, az ösvények részletes ismertetésére és
a természeti környezet érdekességeinek bemutatására. A sikeresen képzett résztvevők
hivatalos túravezetőként regisztrálhatnak a platformon, ahol különböző útvonalakat
hirdethetnek meg, részletes információkkal a nehézségi szintről, időtartamról és az
érdekességekről.

A látássérültek számára a Trailmate akadálymentesített kezelőfelülete lehetővé teszi, hogy
egyszerűen böngésszenek a túrák között, VoiceOver technológiát használva. Az
alkalmazásban található chatfunkció segítségével a résztvevők előzetesen kapcsolatba
léphetnek a túravezetőkkel, így bizalmi alapot teremthetnek, mielőtt személyesen
találkoznak.

Egy túra menete egyszerű és átlátható. A látássérült felhasználók könnyen regisztrálhatnak,
majd az aktuális tartózkodási helyhez közeli túrákat kereshetnek. A kiválasztott túrán történő
részvétel során a képzett túravezető biztonságos környezetet teremt, amelyben a résztvevők
maximálisan élvezhetik a természet adta élményeket.




